གནམ་གྲུ་རིམ་གྱིས་ཡར་ལ་འཕུར་བ་དང་བསྟུན་ནས་ཉི་མ་ཡང་ཤར་ཕྱོགས་ནས་རིམ་གྱིས་ཤར་ཡོང་།ངས་སྒེའུ་ཁུང་ནང་ནས་ཕྱི་རོལ་ལ་བལྟས་བསྡད་པ་ན།ཉི་མ་ལ་འོད་ཟེར་ཅི་ཡང་མེད་པར་དམར་ལོག་གེར་ཤར་ཡོང་བ་དེ་ཏག་ཏག་གནམ་གྲུའི་གཤོག་སྣེར་ཁེལ་བས་ཕར་བལྟས་ཚོད་ཀྱིས་གནམ་གྲུའི་གཤོག་སྣེ་ལ་ལྒང་ལི་དམར་བོ་ཞིག་འབྱར་འདུག་པ་དང་ཀུན་ནས་མཚུངས།གནམ་གྲུ་དུད་སྨུག་གི་ནང་ལ་འཛུལ་ཞིང་ས་གཞི་ཧྲིལ་བོ་དུད་རླངས་ནག་པོ་ཞིག་གི་ཁྲོད་ན་མགོ་འཐོམས་འདུགསྐབས་དེར་ངའི་སེམས་ལ།འདི་ནི་ཁ་སང་གི་བརྗོད་བྱ་ལྕི་མོ་དེ་དང་ཡོངས་སུ་མཚུངས་སྙམ་བྱུང་།དོན་དུ་ང་རང་ཡང་དུས་རྒྱུན་གཟུགས་ཡོད་མེད་ཀྱི་དུད་སྨུག་ནང་ན་འཚོ་བཞིན་ཡོད་སྟབས།སེམས་ཁམས་ལྕི་ཞིང་ཐུར་ལ་དྲུད་འདུགངའི་གམ་ན་འདུག་པའི་ཟི་ཁྲོན་གྱི་རྒྱ་མོ་དེ་ས་སྐྱུག་རྡོ་སྐྱུག་བྱེད་པར་བལྟས་ན་མདང་དགོང་ཧ་ལམ་མོའི་འགྲོགས་རོགས་སྐྱེས་པ་དེ་དང་ལྷན་དུ་ཨ་རག་མང་བོ་འཐུང་བ་ཡིན་ཤས་ཆེ།